b'\n_START_ARTICLE_\nVesa Toskala\n_START_SECTION_\nSeurajoukkueura\n_START_PARAGRAPH_\nToskala aloitti uransa Tampereen Ilveksess\xc3\xa4 kaudella 1995\xe2\x80\x931996 ja saavutti SM-hopeaa kaudella 1997\xe2\x80\x931998. Vuonna 1999 h\xc3\xa4n siirtyi Ruotsiin F\xc3\xa4rjestadin joukkueeseen. Siell\xc3\xa4 Toskala teki uransa ensimm\xc3\xa4isen maalin 27. tammikuuta 2000, kun F\xc3\xa4rjestad voitti Leksandin 7\xe2\x80\x933. San Jose Sharks varasi h\xc3\xa4net NHL:\xc3\xa4\xc3\xa4n vuoden 2000 varaustilaisuuden nelj\xc3\xa4nnell\xc3\xa4 kierroksella numerolla 90. H\xc3\xa4n siirtyi heti samana vuonna Pohjois-Amerikkaan, mutta kausi kului AHL-liigassa. Seuraavalla kaudella h\xc3\xa4n pelasi ensimm\xc3\xa4isen NHL-ottelunsa San Josen paidassa. NHL:n ty\xc3\xb6sulun aikana kaudella 2004\xe2\x80\x932005 h\xc3\xa4n pelasi taas Ilveksess\xc3\xa4. Toskala valittiin my\xc3\xb6s kaksi kertaa NHL:n viikon puolustuspelaajaksi. Sharksin p\xc3\xa4\xc3\xa4valmentajalla Ron Wilsonilla oli nyt kaksi huipputason maalivahtia joukkueessaan, joten kauden 2006\xe2\x80\x932007 h\xc3\xa4n kilpailutti Toskalaa ja Nabokovia kesken\xc3\xa4\xc3\xa4n. Toskala pelasi 38 ottelua kauden aikana. _NEWLINE_Kes\xc3\xa4kuussa 2007 San Jose ratkaisi maalivahtitilanteensa kauppaamalla Toskalan Toronto Maple Leafsiin, jossa h\xc3\xa4n syrj\xc3\xa4ytti Toronton entisen ykk\xc3\xb6smaalivahdin Andrew Raycroftin. Torontossa Toskala pelasi ensimm\xc3\xa4isell\xc3\xa4 kaudellaan 66 NHL-ottelua torjuntaprosentilla 90,4\xc2\xa0%. Seuraavalla kaudella 2008\xe2\x80\x932009 Toronton puolustuspelaaminen heikkeni entisest\xc3\xa4\xc3\xa4n, kuten my\xc3\xb6s Toskalan tilastolukemat. H\xc3\xa4n pelasi tuolla kaudella 53 NHL-ottelua torjuntaprosentilla 89,1\xc2\xa0%. Seuraavaksi kaudeksi Maple Leafsin General Manageriksi tuli Brian Burke, joka ei luottanut Toskalaan ja arvosteli t\xc3\xa4t\xc3\xa4 julkisesti, kuten teki my\xc3\xb6s p\xc3\xa4\xc3\xa4valmentaja Ron Wilson. Toskalan torjuntaprosentti alkukauden 26 ottelusta oli 87,4\xc2\xa0% ja p\xc3\xa4\xc3\xa4stettyjen maalien ottelukohtainen keskiarvo 3,66. Lopulta ruotsalainen tulokasmaalivahti Jonas Gustavsson syrj\xc3\xa4ytti Toskalan ykk\xc3\xb6svahdin paikalta._NEWLINE_Tammikuussa 2010 Toronto kauppasi Toskalan Jason Blaken kanssa Anaheim Ducksiin vaihdossa Jean-S\xc3\xa9bastien Gigu\xc3\xa8resta. H\xc3\xa4net kaupattiin pian vaihdon j\xc3\xa4lkeen toisen suomalaismaalivahdin, Miikka Kiprusoffin edustamaan Calgary Flamesiin. Toskala pelasi loppukaudesta Flamesiss\xc3\xa4 kuusi NHL-ottelua torjuntaprosentilla 91,8\xc2\xa0% ja maalikeskiarvolla 2,26. Kauden p\xc3\xa4\xc3\xa4tteeksi Flames tarjosi Toskalalle miljoonan dollarin yksisuuntaista sopimusta, mist\xc3\xa4 Toskala kielt\xc3\xa4ytyi. Kaudella 2010\xe2\x80\x932011 h\xc3\xa4n piti v\xc3\xa4livuoden j\xc3\xa4\xc3\xa4kiekosta ja matkusti vaimonsa kanssa maailman ymp\xc3\xa4ri. Loppukaudesta 2010\xe2\x80\x932011 Toskala oli kuukauden lainasopimuksella AIK:n joukkueessa Elitserieniss\xc3\xa4. H\xc3\xa4n pelasi kaksi ottelua torjuntaprosentilla 89,1\xc2\xa0%. Kuukauden j\xc3\xa4lkeen AIK ei halunnut jatkaa sopimusta. _NEWLINE_Kaudeksi 2011\xe2\x80\x932012 Toskala siirtyi takaisin kasvattajaseuraansa Ilvekseen. Ensimm\xc3\xa4isess\xc3\xa4 ottelussaan HPK:ta vastaan h\xc3\xa4n pelasi nollapelin (3\xe2\x80\x930). Loukkaantumisista k\xc3\xa4rsinyt Toskala pelasi Ilveksess\xc3\xa4 22 runkosarjaottelua torjuntaprosentilla 88,5\xc2\xa0%. Ilves j\xc3\xa4i SM-liigassa viimeiseksi ja joutui karsimaan liigapaikastaan Mestiksen mestaria Vaasan Sportia vastaan._NEWLINE_Toskala pelasi karsintasarjassa Ilveksen viidest\xc3\xa4 ottelusta kolme, jotka kaikki Ilves voitti. Toskalan torjuntaprosentti oli 96,4\xc2\xa0% ja maalikeskiarvo 0,96, ja llves s\xc3\xa4ilytti liigapaikkansa.\n_START_SECTION_\nMaajoukkueessa\n_START_PARAGRAPH_\nSuomen maajoukkueessa Toskala on pelannut kaksissa arvokilpailuissa. H\xc3\xa4n oli mukana vuosien 1999 ja 2000 MM-kilpailuissa, joista tuloksena oli MM-hopea ja MM-pronssi. Toskala oli my\xc3\xb6s mukana Salt Lake Cityn olympialaisissa 2002. Suomen p\xc3\xa4\xc3\xa4valmentaja Raimo Summanen valitsi vuoden 2004 maailmancupiin maalivahtikolmikoksi Calgary Flamesin Miikka Kiprusoffin, Atlanta Thrashersin Kari Lehtosen sek\xc3\xa4 NHL:n runkosarjakauden 2003\xe2\x80\x932004 parhaan torjuntaprosentin omanneen San Jose Sharksin Vesa Toskalan. Toskala valittiin kolmosvahdiksi Atlanta Thrashersin Pasi Nurmisen loukkaannuttua eik\xc3\xa4 h\xc3\xa4n p\xc3\xa4\xc3\xa4ssyt turnauksessa pelaamaan. Suomi saavutti hopeaa h\xc3\xa4vitty\xc3\xa4\xc3\xa4n loppuottelussa Kanadalle 3\xe2\x80\x932.'